ایرانین خاریجی ایشلر ناظیری جواد ظریف آلمانیا، اینگیلتره و فرانسانی اولوسلار آراسی آتوم انرژی‌سی آژانسی‌نین ایداره هئیتینده ایران علیهینه آددیم آتماماغا چاغیریب.
جواد ظریف رسمی سوسیال مئدیا حسابیندا وئردیگی آچیقلامادا اولوسلار آراسی آتوم انرژی‌سی آژانسی‌نین ایداره شوراسی‌نین ایرانلا باغلی راپورونو تنقید ائدیب.
"اولوسلار آراسی انرژی‌سی آژانسی (UAEA)  آتوم سازیشینه دوشمن اولانلارین ایرانین ماراق‌لارینا تهلوکه یاراتماسینا ایمکان وئرمه‌مه‌لی‌دیر" دئیه بیلدیرن ظریف "آتوم سازیشیندکی وظیفه‌لرینی یئرینه یئتیرمه‌ین هر اوچ آوروپا اؤلکه‌سی (آلمانیا، اینگیلتره و فرانسا) جینایت اورتاغی اولماما‌لی‌دیر" دئییب.
جواد ظریف ایرانین بازرس لره ایکی نقطه‌ده یوخلاما آپارماغا ایجازه وئرمه‌مه‌سی ادعا‌لارینا توخونا‌راق دا دئییب کی، گیزله‌ده‌جک بیر شئییمیز یوخ‌دور. سون 5 ایلده ایران‌داکی یوخلاما‌لار اولوسلار آراسی انرژی‌سی آژانس‌نین تاریخیندکی بوتون یوخلاما‌لاردان داها چوخ‌دور. باره‌سینده راضی‌لیق الده اولونا‌جاق بیر حل مومکون‌دور، آنجاق اولوسلار آراسی انرژی‌سی آژانسی‌نین ایداره شوراسی‌نین ایران علیهینه قراری بو فورصتی آرا‌دان قال‌دیرا‌جاق.
قئید ائدک کی، اولوسلار آراسی انرژی‌سی آژانسی‌نین ایرانین آتوم فعالیت‌لری ایله باغلی آپاریلان یوخلاما و موشاهیده تدقیقات‌لارینی اؤزونده جمع‌لش‌دیرن و اؤتن هفته یاییلان راپوردا تهرانین آژانسین بازرس لرینه 4 آیدان چوخ مودتده ایکی نقطه‌ده یوخلاما‌لار آپارماغا ایجازه وئرمه‌دیگی بیلدیریلیب.
